31988D0397
L 189/25
JURNALUL OFÍCIAL AL UNIUNII EUROPENE
DECIZIA COMISIEI
din 12 iulie 1988
de coordonare a normelor de aplicare a articolului 6 din Directiva 85/511/CEE a Consiliului stabilite de statele membre
(88/397/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 85/511/CEE a Consiliului din 18 noiembrie 1985 de stabilire a măsurilor comunitare de combatere a febrei aftoase (1), în special articolul 6,
întrucât, în cazul exploatațiilor de producție a animalelor, care cuprind două sau mai multe unități de producție, autoritățile competente ale statului membru pot deroga, în conformitate cu articolul 6 alineatul (1) din Directiva 85/511/CEE, de la cerințele respectivei directive, în conformitate cu care toate animalele din exploatație trebuie sacrificate și distruse, în sensul că unitățile de producție neafectate nu fac obiectul acestor exigențe, cu condiția ca medicul veterinar oficial să confirme faptul că aceste unități sunt complet separate în ceea ce privește adăpostirea, întreținerea și hrana;
întrucât aceeași posibilitate există și în cazul exploatațiilor de producție a laptelui, în cazul în care, de asemenea, operațiunile de recoltare a laptelui sunt efectuate complet separat de la o unitate la alta;
întrucât statele membre care doresc să recurgă la această derogare au notificat Comisia cu privire la normele detaliate de aplicare;
întrucât, în conformitate cu articolul 6 alineatul (2) din Directiva 85/511/CEE, statele membre care doresc să recurgă la această derogare au notificat Comisia cu privire la normele de aplicare corespunzătoare;
întrucât, în conformitate cu articolul 6 alineatul (3) din Directiva 85/511/CEE, se impune modificarea dispozițiilor adoptate de statele membre pentru asigurarea unei coordonări în acest domeniu în întreaga Comunitate; întrucât o astfel de coordonare necesită un minim de dispoziții care trebuie aplicate în toate statele membre;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
În cazul în care statele membre recurg la articolul 6 alineatul (1) din Directiva 85/511/CEE, acestea trebuie să se asigure de faptul că normele de aplicare stabilite în conformitate cu alineatul (2) din respectivul articol includ cel puțin dispozițiile următoare:
-
derogarea autorizată la articolul 6 alineatul (1) din Directiva 85/511/CEE poate fi acordată numai după o evaluare individuală a exploatației în cauză, efectuată de un medic veterinar oficial în momentul anchetei oficiale care are ca obiect confirmarea sau excluderea existenței cazurilor de febră aftoasă.
-
această evaluare trebuie să ia în considerare toate condițiile și situațiile care pot contribui la propagarea febrei aftoase.
Articolul 2
(1) La acordarea derogării prevăzute la articolul 1, statele membre trebuie să se asigure de faptul că, în cazul unităților de producție ale aceleiași exploatații, riscul de propagare a virusului febrei aftoase nu este mai mare decât în cazul exploatațiilor separate.
(2) Unitățile de producție cu gestiune intensivă care adăpostesc animale sănătoase trebuie să îndeplinească următoarele cerințe:
-
sunt separate, în ceea ce privește structura, de cele care adăpostesc animalele infectate, fără a exista vreo posibilitate de comunicare între acestea, nici chiar în ceea ce privește aerul respirat;
-
dispun de localuri separate pentru depozitarea echipamentelor, furajelor, efluenților și, acolo unde este cazul, a laptelui;
-
dispun de echipamente individuale de dezinfectare atât la intrări, cât și la ieșiri;
-
dispun de un personal propriu;
-
de asemenea, nu există nici un schimb de mașini agricole sau de alte echipamente între unitățile infectate și unitățile sănătoase, nici schimburi de animale, de produse animaliere, de hrană pentru animale, de ustensile, de obiecte sau de alte substanțe, cum ar fi lâna și deșeurile sau rebuturile materiale care ar putea transmite virusul febrei aftoase de la unitățile infectate la unitățile sănătoase.
Articolul 3
Condițiile prevăzute la articolul 2 trebuie să fie îndeplinite, la cererea medicului veterinar oficial, înainte de data la care unul sau mai multe animale infectate în sensul articolului 2 litera (c) din Directiva 85/511/CEE erau prezente în exploatație, luând în considerare perioada probabilă de incubație a bolii.
Articolul 4
Prezenta decizie se adresează statelor membre.
Adoptată la Bruxelles, 12 iulie 1988.